b'\n_START_ARTICLE_\nM\xc3\xa4rtha Louise\n_START_SECTION_\nAvioliitto ja lapset\n_START_PARAGRAPH_\nPrinsessa M\xc3\xa4rtha Louise avioitui kirjailija Ari Behnin kanssa 24. toukokuuta 2002. Pariskunnalla on kolme tyt\xc3\xa4rt\xc3\xa4: Maud Angelica Behn (s. 29. huhtikuuta 2003), Leah Isadora Behn (s. 8. huhtikuuta 2005) ja Emma Tallulah Behn (s. 29. syyskuuta 2008).  Pariskunta erosi vuonna 2016. Prinsessa M\xc3\xa4rtha Louise on seurustellut vuodesta 2018 l\xc3\xa4htien yhdysvaltalaisen shamaanin Shaman Durekin kanssa.\n_START_SECTION_\nKirjailijana\n_START_PARAGRAPH_\nM\xc3\xa4rtha Louise on kirjoittanut lastenkirjan Hvorfor de kongelige ikke har krone p\xc3\xa5 hodet (suom. Miksi kuninkaallisilla ei aina ole kruunua, 2007). Lis\xc3\xa4ksi h\xc3\xa4n on julkaissut Elisabeth Nordengin kanssa kirjat  The Spiritual Password: Enter Your New World of Bliss (2012), Learn to Unlock Your Spiritual Power (2014) & F\xc3\xb8dt sensitiv (suom. Herk\xc3\xa4ksi syntynyt, 2018). H\xc3\xa4n on my\xc3\xb6s esiintynyt tunnettujen norjalaisten kuorojen kanssa.\n_START_SECTION_\nEnkelikoulun perustaminen\n_START_PARAGRAPH_\nM\xc3\xa4rtha Louise on opiskellut fysioterapiaa, Rosen-terapiaa ja holistista l\xc3\xa4\xc3\xa4ketiedett\xc3\xa4. H\xc3\xa4n v\xc3\xa4itt\xc3\xa4\xc3\xa4 olevansa selv\xc3\xa4n\xc3\xa4kij\xc3\xa4 ja pystyv\xc3\xa4ns\xc3\xa4 kommunikoimaan el\xc3\xa4inten ja enkelien kanssa. H\xc3\xa4n perusti yst\xc3\xa4v\xc3\xa4ns\xc3\xa4 Elisabeth Samn\xc3\xb8yn (nyk. Nordeng) kanssa enkelikoulun, muun muassa vaihtoehtoista l\xc3\xa4\xc3\xa4ketiedett\xc3\xa4 opettavan Astarte Educationin. Koulu aloitti toimintansa elokuun puoliv\xc3\xa4liss\xc3\xa4 2007. Syyskuussa 2014 koulun uudeksi nimeksi tuli Soulspring.\n_START_SECTION_\nHevosurheilijana\n_START_PARAGRAPH_\nM\xc3\xa4rtha Louise on osallistunut 8 esteratsastuskilpailuun Drammenissa ja Oslossa, Norjassa sijoittuen parhaimmillaan 2 kertaa kolmanneksi. Lis\xc3\xa4ksi h\xc3\xa4n omistaa 2008 syntyneen Lynncot Fancy Pants -nimisen esteratsuponiruunan. 8. syyskuuta 2018 h\xc3\xa4n osallistui 1. kertaa ravil\xc3\xa4ht\xc3\xb6\xc3\xb6n Oslon raviradalla, Bjerkess\xc3\xa4. H\xc3\xa4nen sijoituksensa oli 7. sijoittuen n\xc3\xa4in viimeiseksi hyv\xc3\xa4ksytysti maaliintulleena (1 h\xc3\xa4nen edell\xc3\xa4\xc3\xa4n maaliin tullut hevonen hyl\xc3\xa4ttiin pitk\xc3\xa4st\xc3\xa4 laukasta). L\xc3\xa4ht\xc3\xb6 oli mailin ryhm\xc3\xa4ajo l\xc3\xa4mminverisille. Ravil\xc3\xa4hd\xc3\xb6n ajaminen oli osa h\xc3\xa4nen hevosurheiluaiheisen Hest 360-Youtube-kanavansa toimintaa.'